WHO:n jäsenmaat ja ihmisoikeusaktivistit ovat arvostelleet ankarasti nimitystä.

Maailman terveysjärjestön (WHO) johtaja Tedros Adhanom Ghebreyesus on ilmoittanut, että hän aikoo harkita uudelleen Zimbabwen presidentin Robert Mugaben nimitystä hyväntahdonlähettilääksi.

Tedros Adhanom nimitti Mugaben terveyden edistämisen hyvätahdonlähettilääksi lauantaina.

Mugaben nimittäminen tehtävään herätti suuttumusta ja ihmettelyä ympäri maailman. Myös WHO:n jäsenmaat ja ihmisoikeusaktivistit ovat ilmaisseet paheksuntaa, sillä Zimbabwen terveydenhoitojärjestelmä ja monet julkiset palvelut ovat romahtaneet itsevaltiaan Mugaben valtakaudella. Mugabe on hallinnut maataan jo lähes 40 vuotta.

Tedros Adhanom ilmoitti Twitterissä, että hän aikoo harkita nimitystä uudelleen. Hän lupasi myös antaa asiasta pian uuden lausunnon.

– Arvioin asiaa uudelleen WHO:n arvojen valossa, Tedros Adhanom twiittasi.

I’m listening. I hear your concerns. Rethinking the approach in light of WHO values. I will issue a statement as soon as possible — Tedros Adhanom Ghebreyesus (@DrTedros) 21. lokakuuta 2017

Maailmanlaajuinen arvostelu herätti

WHO:n johtaja kertoi Twitterissä myös kuuntelevansa ihmisten huolta nimityksestä. Yhdysvaltain ulkoministeriö ilmoitti, että nimitys on selkeästi ristiriidassa YK:n ihmisoikeuksien kanssa.

Myös monet ihmisoikeusjärjestöt ilmaisivat tyytymättömyytensä. Human Right Watchin pääjohtaja Kenneth Roth twiittasi kuinka Mugabe on tuhonnut Zimbabwen terveydenhuoltojärjestelmän ja paheksuu nimitystä.

Mugabe doesn’t trust Zimbabwe health care he destroyed (he travels abroad) but @WHO’s Tedros names him ambassador. https://t.co/fCJctOFpJq — Kenneth Roth (@KenRoth) 21. lokakuuta 2017

Kanadan pääministeri Justin Trudeau kommentoi nimityksen olevan "täysin mahdoton hyväksyä".

– Rehellisesti sanoen, se tuntuu huonolta aprillipäivän vitsiltä, Trudeau sanoi.

Lähteet: AFP, AP